VENDIM
Nr. 604, datë 11.9.2019

[bookmark: _GoBack]PËR NGRITJEN E SEKRETARIATIT TË KOMITETIT KOORDINUES  TË MINISTERIALIT TË MBROJTJES SË EVROPËS JUGLINDORE (SEDM-CC) DHE TË KOMITETIT DREJTUES   POLITIKO-USHTARAK / FORCËS PAQERUAJTËSE SHUMËKOMBËSHE TË EVROPËS JUGLINDORE (PMSC/MPFSEE)  NË SHQIPËRI

Në mbështetje të nenit 100 të Kushtetutës dhe të nenit 4, të marrëveshjes dhe të protokollit shtesë “Për krijimin e Forcës Shumëkombëshe të Evropës Juglindore”, ratifikuar me ligjin nr. 8544, datë 4.11.1999, të ndryshuar, me propozimin e ministrit të Mbrojtjes, Këshilli i Ministrave

VENDOSI:

1. Ngritjen e Sekretariatit të Komitetit Koordinues të Ministerialit të Mbrojtjes së Evropës Juglindore (SEDM-CC) dhe të Komitetit Drejtues Politiko-Ushtarak / Forcës Paqeruajtëse Shumëkombëshe të Evropës Juglindore (PMSC/MPFSEE) në Shqipëri, në varësi administrative të Ministrisë së Mbrojtjes, me qëllim bashkërendimin e veprimtarisë së SEDM-CC-së dhe të PMSC/MPFSEE-së. 
2. Sekretariati i SEDM-CC-së dhe i PMSC/MPFSEE-së të funksionojë deri më 1.7.2021.
3. Sekretariati i SEDM-CC-së dhe i PMSC/MPFSEE-së do të ketë kryetar zëvendësministrin e Mbrojtjes dhe do të përbëhet nga personel civil e ushtarak, si më poshtë vijon:
a) 3 (tre) specialistë - civilë;
b) oficeri i shtabit për operacionet - ushtarak;
c) nëpunësi i protokollit - ushtarak; 
ç) përgjegjësi i administratës - ushtarak.
4. Personeli civil i Sekretariatit emërohet dhe lirohet nga detyra nga ministri i Mbrojtjes, në përputhje me dispozitat e Kodit të Punës, ndërsa personeli ushtarak emërohet dhe lirohet nga detyra nga ministri i Mbrojtjes, me propozimin e shefit të Shtabit të Përgjithshëm të Forcave të Armatosura të Republikës së Shqipërisë. 
5. Ministria e Mbrojtjes të sigurojë mjediset dhe pajisjet e nevojshme për ushtrimin e veprimtarisë e për funksionimin e Sekretariatit.
6. Paga e punonjësve civilë në pozicionet “Specialist” të jetë ajo e kategorisë IV-a, sipas vendimit përkatës të Këshillit të Ministrave për pagat e nëpunësve civilë. Personeli ushtarak i Sekretariatit të trajtohet me pagë sipas gradës, në përputhje me nenin 20, të ligjit nr. 9210, datë 23.3.2004, “Për statusin e ushtarakut të Forcave të Armatosura të Republikës së Shqipërisë”, të ndryshuar, dhe të vendimit përkatës të Këshillit të Ministrave për pagat e ushtarakëve të Forcave të Armatosura.
7. Efektet financiare, që rrjedhin nga zbatimi i këtij vendimi, të përballohen nga buxheti i miratuar për Ministrinë e Mbrojtjes.
8. Ngarkohet Ministria e Mbrojtjes për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

